Gvanipa
Gvanipa (isp. Río Guanipa) – upė šiaurės rytų Venesueloje. Prasideda Ansoategio valstijoje, Gvanipos plynaukštės rytuose, netoli Kačipo vietovės (į šiaurės vakarus nuo El Tigrės). Teka į rytus, šiaurės rytus žemumomis pro Ansoategio ir Monagaso valstijas. Žemupyje pasuka į šiaurę, sudaro Monagaso–Amakuro Deltos sieną. Žemupyje skaidosi į protakas. Įteka į Parijos įlanką ties Pedernalesu, į šiaurės vakarus nuo Orinoko deltos. Didžiausi intakai: Tonoras, Amana. Baseine gausu naftos telkinių. Didesni miestai prie Gvanipos: San Chose de Gvanipa, Choakinas, Pedernalesas.